贈劉成文
作者：王令
朝代：宋

paragraphs: 予生謝早先，晚世相逅邂。
禮俗不可徴，百孔千瘡壞。
平時以是念，食美不知囋。
誰爲醫國者，已亟不圖瘥。
引脰望古人，去我遠以太。
斕斑紙上語，十才一二在。
思人樂其言，把讀不知懈。
愛其善調理，未訖已期再。
探窺古人心，憤懣世俗敗。
常思得英奇，肝肺相誘勱。
以是求世人，未免許以漑。
不特學憂孤，直恐性失介。
嗚呼聖賢人，既以舍我邁。
如何有常者，亦不可得拜。
雖然衆嘲揚，未忍徑伍噲。
劉生江東儒，心臆寛不隘。
遇我數日語，收若俯拾芥。
久從固所望，驟得尤所快。
立海觀鯨鯤，乘霄飲沆瀣。
和風吹滯酲，利爪搔痒疥。
我質遂愧陋，香禾映粃粺。
和言遂愧疏，長江掩涔派。
辱索宜有獻，百擇無一愛。
作詩期笑咍，幸無怒目睚。